ΓΡΑΠΤΗ ΕΡΩΤΗΣΗ E-0907/01

υποβολή: Antonios Trakatellis (PPE-DE) προς την Επιτροπή

(28 Μαρτίου 2001)

Θέμα: Αδειοδότηση ραδιοφωνικών σταθμών και διασφάλιση πολυφωνίας στα Μεσα Μαζικής Ενημέρωσης

Σύμφωνα με τις νέες νομοθετικές ρυθμίσεις που επέβαλε η ελληνική κυβέρνηση σχετικά με την αδειοδότηση των ραδιοφωνικών σταθμών, στην τελευταία θέση ισοβάθμισαν 3 σταθμοί ανάμεσα στους οποίους και ο ΣΚΑΪ, ο οποίος είναι ο πρώτος σε ακροαματικότητα σταθμός και του οποίου οι θέσεις πολλές φορές δεν συμβαδίζουν με την επίσημη ελληνική κυβερνητική γραμμή.

Δεδομένου ότι σύμφωνα με το άρθρο 6 Συνθ. ΕΕ η Ευρωπαϊκή Ένωση βασίζεται στις αρχές της ελευθερίας, της δημοκρατίας, του σεβασμού των δικαιωμάτων του ανθρώπου, των θεμελιωδών ελευθεριών και του κράτους δικαίου, όπως επίσης και σύμφωνα με το πρωτόκολλο που ενσωματώθηκε στη Συνθήκη του

Άμστερνταμ, το σύστημα της δημόσιας ραδιοτηλεόρασης στα κράτη μέλη είναι άρρηκτα συνδεδεμένο με τις δημοκρατικές, κοινωνικές και πολιτιστικές ανάγκες κάθε κοινωνίας, καθώς και με την ανάγκη να διασφαλίζεται η πολυφωνία στα μέσα ενημέρωσης:

1. Αποτελεί ή όχι ρητή προϋπόθεση ο σεβασμός και η προστασία των παραπάνω αρχών και ειδικά η αρχή της πολυφωνίας στα μέσα ενημέρωσης από τα κράτη μέλη;

2. Έχει εξασφαλιστεί η εναρμόνιση του ελληνικού νομοθετικού πλαισίου που αφορά τη ραδιοφωνία με την κοινοτική νομοθεσία και τους κανόνες των Συνθηκών;

3. Παραβιάζεται κοινοτική νομοθεσία και τι προτίθεται να κάνει η Επιτροπή για να προστατεύσει τόσο την προφανή παραβίαση βασικών θεμελιωδών αρχών στην περίπτωση του ΣΚΑΪ όσο και σε άλλες περιπτώσεις όπου προσβάλλεται η ελεύθερη και πολυφωνική λειτουργία των μέσων ενημέρωσης στην Ένωση;

4. Ποια μέτρα πρόκειται να πάρει η Επιτροπή, ώστε να διασφαλίζεται η πολυφωνία και η επί ίσοις όροις πληροφόρηση και τήρηση της δημοσιογραφικής δεοντολογίας, όπως και η αξιοκρατική συγκρότηση του Εθνικού Συμβουλίου Ραδιοτηλεόρασης και η αρμοδιότητα ανακλήσεως των αδειών σε περίπτωση παραβάσεως των κανόνων διαφάνειας;

5. Ποια η στάση της Επιτροπής γενικότερα ως προς τα κράτη μέλη σύμφωνα με το άρθρο 11 § 2 του Χάρτη Θεμελιωδών Δικαιωμάτων της Ευρωπαϊκής Ένωσης που ορίζει ότι η ελευθερία των μέσων μαζικής ενημέρωσης και η πολυφωνία τους είναι σεβαστές;

Απάντηση του κ. Vitorino εξ ονόματος της Επιτροπής

(17 Ιουλίου 2001)

Η Επιτροπή θεωρεί ότι ο σεβασμός της πολυφωνίας στα μέσα μαζικής ενημέρωσης είναι μία από τις θεμελιώδεις αρχές στις οποίες βασίζονται η δημοκρατία και το κράτος δικαίου, όπως άλλωστε ορίζεται στο άρθρο 11 παράγραφος 2 του Χάρτη Θεμελιωδών Δικαιωμάτων της Ευρωπαϊκής Ένωσης.

Παρατηρεί ότι η χορήγηση αδειών εκπομπής στους ραδιοφωνικούς σταθμούς, σε μια εσωτερική κατάσταση όπως εκείνη που περιγράφεται από το αξιότιμο μέλος του Κοινοβουλίου, δεν εμπίπτει στο πεδίο εφαρμογής του κοινοτικού δικαίου κατά την έννοια της νομολογίας του Δικαστηρίου. Τα ερωτήματα αυτά θα έπρεπε να τεθούν στην Ελληνική ρυθμιστική αρχή, το Εθνικό Συμβούλιο Ραδιοτηλεόρασης.

Σύμφωνα με το άρθρο 51 παράγραφος 1 του Χάρτη, οι διατάξεις του απευθύνονται στα κράτη μέλη μόνον όταν εφαρμόζουν το δίκαιο της Ένωσης.

Τέλος, η Επιτροπή παρατηρεί ότι, σε περίπτωση διαπίστωσης παραβίασης της ελευθερίας έκφρασης, είναι δυνατόν, μετά την εξάντληση των εθνικών ένδικων μέσων, να κατατεθεί προσφυγή στο Ευρωπαϊκό Δικαστήριο Ανθρωπίνων Δικαιωμάτων του Συμβουλίου της Ευρώπης, το οποίο εδρεύει στο Στρασβούργο.